30-årig overfaldet og sparket i hovedet på Algade i Aalborg. Gerningsmænd ville have hans mobiltelefon. Den 18-årige gerningsmand er nu varetægtsfængslet i fire uger. 
 

En 30-årig mand fra København blev søndag morgen omkring klokken 06.40 udsat for et gaderøveri på Algade i Aalborg. Det oplyser Nordjyllands Politi. Tre unge mænd væltede den 30-årige omkuld og forsøgte at stjæle hans mobiltelefon. Mens den 30-årige lå på jorden, sparkede gerningsmændene ham i ansigtet. Forbipasserende kom hurtigt den 30-årige til undsætning og fik pågrebet den ene gerningsmand og tilbageholdt ham, indtil politiet ankom til stedet. De to andre gerningsmænd flygtede. Den anholdte røver er en 18-årig mand fra Aalborg. Det er kun to måneder siden, at han fik en dom for berigelseskriminalitet. Han blev i dag fremstillet i grundlovsforhør, og er blevet varetægtsfængslet i fire uger. Den 30-årige mand, der blev overfaldet, slap uden alvorlige kvæstelser, men han måtte en tur på skadestuen. Nordjyllands Politi har en formodning om, hvem de to undslupne røvere er.